
Álomjelenségek lenyomata a nappali arousal változásaiban

Az álomtevékenység adaptív szerepét az idegrendszeri szabályozó folyamatokban a modern álomkutatás egyik központi témájaként tartják számon. Az álmodás funkcionális jelentőségéről szóló elméletek szerint a normál álmodás hozzájárul az érzelmi memória konszolidációjához, a félelemkioltáshoz, valamint a nappali érzelmi töltetű emlékek intenzitásának csökkentéséhez. Ha az álmodási folyamatok zavart szenvednek, ezek a mechanizmusok akadályozottá válhatnak, ami az érzelmi és kognitív egyensúly megbomlásához vezethet. Az alvás és az érzelmi folyamatok közötti kapcsolatot széles körben vizsgálják idegtudományi kutatások, ám az elektrodermális aktivitás (EDA) – az érzelmi és kognitív reakciók objektív mutatója – és az álmok minősége közötti összefüggések kevésbé ismertek. Az EDA változásai jól tükrözik a szimpatikus idegrendszeri aktivitást, különböző izgalmi állapotokat és a környezet ingereire adott reakciókat.
Vizsgálatunkban azt feltételeztük, hogy a zavart álmodók – akik rémálmokról, visszatérő álmokról és éjjeli felriadásokról számolnak be – elektrodermális aktivitása eltér a zavartalan álmodókétól. 93 személy kérdőíves és EDA-adatait elemeztük. Az Álomminőség Kérdőív (Bódizs és mtsai., 2008) három tétele alapján két csoportot alakítottunk ki: zavart álmodók (N=50) és zavartalan álmodók (N=43). Az EDA-t nyugalmi állapotban, habituációs feladat során és egy zavaró hangillúzió (Shepard-hang) hatására mértük.
A függetlenmintás t-próba eredményeink szerint a zavart álmodók nyugalmi állapotban tendenciózusan magasabb szimpatikus aktivációval rendelkeztek (p = .087, Cohen’s d = -0.372). Habituációs és zavaró ingerek esetén a kevert ANOVA vizsgálatok nem mutattak szignifikáns eltéréseket.
Az eredmények értelmezésekor figyelembe kell venni az álmodás funkcionális szerepével kapcsolatos elméletek sokféleségét és a módszertani kihívásokat, különösen az álomminőség szubjektív és kvalitatív jellemzőinek mérésében. Bár az eltérések nem minden esetben szignifikánsak, eredményeink felvetik a zavart álmodás pszichofiziológiai következményeinek vizsgálati jelentőségét, különösen olyan pszichopatológiai állapotok esetében, amelyek az alvás és álmodás folyamatait érintik.
A vizsgálatot az Adaptáció Kutatócsoport tervezte, és az adatgyűjtést hallgatótársainkkal közösen végeztük. Az EDA-adatok szinkronizálását és előkészítését Székely Szabolcs végezte, míg az adatok statisztikai elemzése Aschenbrenner Dorka munkája volt. Az elemzés során irányítást és szakmai segítséget kaptunk.



